KIRJALLINEN KYSYMYS E-3020/02 esittäjä(t): Alexander de Roo (Verts/ALE) komissiolle. Alankomaiden lannoitepolitiikan lieventäminen.



Virallinen lehti nro 222 E , 18/09/2003 s. 0035 - 0036



KIRJALLINEN KYSYMYS E-3020/02 esittäjä(t): Alexander de Roo (Verts/ALE) komissiolle (23. lokakuuta 2002) Aihe: Alankomaiden lannoitepolitiikan lieventäminen Alankomaiden kansanterveysasioista ja ympäristöstä vastuussa oleva elin Rijksinstituut voor Volksgezondheid en Milieu neuvoi toukokuussa 2002 lannoitteita koskevan lain vuoden 2003 arvioinnin perusteella silloista Alankomaiden hallitusta tiukentamaan maatalouden typpipäästöjen normeja vuonna 2003. Jos Alankomaat ei ryhdy toimeen vuonna 2003, se rikkoo EU:n nitraattidirektiiviä (91/676/ETY(1)). Alankomaiden eroava hallitus päätti 31. toukokuuta olla tekemättä mitään vuoden 2003 lannoitepolitiikkaan liittyvää päätöstä. Uusi hallitus ilmoitti Alankomaiden parlamentille (4. lokakuuta 2002 päivätyssä kirjeessään TRC 2002/8255), että se toimii maanviljelyalan etujen puolesta ja haluaa edistää heidän vapaata yritystoimintaansa. Alankomaiden hallitus haluaa tosiasiassa tiukentamisen sijasta lieventää normeja. Lähtökohtana on oltava kansainväliset puitteet. Tämä on yllättävää, sillä kansainvälisissä puitteissa (nitraattidirektiivissä) määritellään selkeästi ne normit, joita Alankomaiden on noudatettava. Käynnissä on lisäksi rikkomisesta johtuva menettely (joka alkoi vuonna 1998), koska komission mukaan nitraattidirektiivin toimeenpano on ollut riittämätöntä. Euroopan komissio on tähän mennessä ollut erittäin tarkka ja selkeä nitraattilinjan toimeenpanosta. Mihin toimiin komissio aikoo ryhtyä edellä mainitun alahuoneelle osoitetun kirjeen vuoksi? (1) EYVL L 375, 31.12.1991, s. 1. Margot Wallströmin komission puolesta antama vastaus (29. marraskuuta 2002) Komissio ei ole tähän päivään mennessä vastaanottanut Alankomaiden hallitukselta minkäänlaista virallista tiedonantoa uusista suunnitelmista nitraattipitoisia lannoitteita koskevan lainsäädännön lieventämiseksi tai tiukentamiseksi. Komissio on kiitollinen tiedoista, jotka koskevat Alankomaiden kansanterveysasioista ja ympäristöstä vastuussa olevan elimen (Rijksinstituut voor Volksgezondheid en Milieu, RIVM) suosituksia lannanlevitystä koskevien normien tiukentamisen tarpeesta. Kuten parlamentin jäsen ehkä tietää, Alankomaat ilmoitti komissiolle 20. huhtikuuta 2000 aikomuksestaan soveltaa nitraattidirektiivin(1) liitteessä III olevan 2 kohdan b alakohdan mukaista poikkeusta, joka koskee maahan käytetyn karjanlannan määrää. Direktiivin mukaan maahan kunakin vuonna käytetty hehtaarikohtainen lantamäärä ei saa sisältää yli 170 kg typpeä. Alankomaat on pyytänyt poikkeuslupaa nostaa tämä raja kaikkien laidunmaiden (pysyvien ja väliaikaisten) osalta 250 kiloon hehtaaria kohti vuodessa. Alankomaat on poikkeuksen perustelemiseksi toimittanut useita teknisiä tutkimuksia, joista osa on RIVM:n tekemiä. Komission perustama tilapäinen asiantuntijaryhmä on tutustunut tutkimuksiin, ja ryhmä esitti päätelmänsä ja suosituksensa elokuussa 2001. Alankomaiden viranomaisten ja Euroopan komission keskustelut näistä päätelmistä ja suosituksista ovat jatkuneet jo yli vuoden. Keskustelut eivät valitettavasti ole johtaneet tilanteeseen, jossa Alankomaiden lähestymistapa voitaisiin hyväksyä. Vaikka komissio ei vielä ole ilmoittanut virallista kantaansa edellä mainittuun poikkeusilmoitukseen, se katsoo yhä, että nitraattidirektiivin täydellinen täytäntöönpano on varmistettava parlamentin jäsenenkin mainitsemilla rikkomismenettelyillä sekä poikkeusta koskevissa keskusteluissa. (1) Neuvoston direktiivi 91/676/ETY, annettu 12 päivänä joulukuuta 1991, vesien suojelemisesta maataloudesta peräisin olevien nitraattien aiheuttamalta pilaantumiselta.